**Баяжуулсан хүнсний тухай хуулийн төслийг хэлэлцүүлэгт**

**бэлтгэх үүрэг бүхий ажлын хэсгийн хуралдааны тойм /2018.04.30/**

Байгаль орчин, хүнс, хөдөө аж ахуйн байнгын хорооны 2018 оны 01 дүгээр сарын 25-ны өдрийн 03 дугаар тогтоолоор байгуулагдсан Баяжуулсан хүнсний тухай хуулийн төслийг Улсын Их Хурлын чуулганы болон Байнгын хорооны хэлэлцүүлэгт бэлтгэх үүрэг бүхий ажлын хэсгийн хурал 2018 оны 04 дүгээр сарын 30-ны өдрийн 14.30 цагт Төрийн ордны “Жанжин Д.Сүхбаатар” танхимд хуралдав.

Хуралдаанд ажлын хэсгийн ахлагч, Улсын Их Хурлын гишүүн Г.Тэмүүлэн, ажлын хэсгийн гишүүн Улсын Их Хурлын гишүүн Л.Мөнхбаатар, Д.Мурат, Д.Тэрбишдагва, Л.Элдэв-Очир нар болон ажлын дэд хэсгийн гишүүд оролцлоо.

Улсын Их Хурлын гишүүн, ажлын хэсгийн ахлагч Г.Тэмүүлэн хэлэлцэх асуудлыг танилцуулснаар хуралдаан эхлэв. 2018 оны 04 дүгээр сарын 19-ний өдрийн Улсын Их Хурлын чуулганы нэгдсэн хуралдаанаар Баяжуулсан хүнсний тухай хуулийн төслийн анхны хэлэлцүүлгийг явуулж, Байгаль орчин, хүнс, хөдөө аж ахуйн байнгын хорооны дэмжсэн болон дэмжээгүй зарчмын зөрүүтэй саналын томьёоллоор санал хураасан. Санал хураах явцад Улсын Их Хурлын гишүүдээс төслийн зарим заалтын талаар гаргасан саналыг судлан үзэх, эцсийн хэлэлцүүлэг хийх үед төслийг гүйцээн боловсруулах чиглэлийг хуралдаан даргалагчаас өгсөн.

Хуралдаан даргалагчаас өгсөн чиглэлийн дагуу бэлтгэсэн зарчмын зөрүүтэй саналын томьёолол тус бүрээр санал хурааж, ажлын хэсгийн гишүүдийн олонх дэмжсэн болно. Ажлын хэсгийн гишүүд төслийг Байнгын хорооны хуралдааны эцсийн хэлэлцүүлэгт оруулахаар тогтов .

Хуралдаан 16.40 цагт дуусав.

БАЙНГЫН ХОРООНЫ АЖЛЫН АЛБА